text:
Eg havi hoyrt fleiri nevnt
í valstríðnum, at ríkisfelagsskapurin gevur okkum einki á
útbúgvingarøkinum. Tey vísa á norðurlendska sáttmálan, sum
gevur føroyskum lesandi sama rætt í øllum Norðurlondum, sum
ríkisfelagsskapurin gevur teimum í Danmark.
Rætt er tað, at ein
sáttmáli varð gjørdur í 1996, sum gevur lesandi atgongd til
víðari útbúgvingar í øðrum Norðurlondum. Hendan sáttmálan
skulu vit sjálvsagt brúka, tí hann er góður fyri okkara lesandi.
Men hann kann á ongan hátt samanberast við rættindini í
ríkisfelagsskapinum.
Mugu gjalda sjálvi
Meðan útbúgvingarnar í
Danmark eru ókeypis fyri føroyingar, so sigur norðurlendski
sáttmálin, at londini mugu gjalda fyri tey lesandi. Sáttmálin
sigur í Artikel 7: ”Danmark, Finland, Noreg og Sverige betaler
hvert kalenderår godtgørelse til studielandet for deres studerende
i et andet nordisk land.”
Ísland hevur higartil
fingið undantak frá hesi reglu, kanska orsaka av, at íslendingar
sum lesa í øðrum Norðurlondum, eru so fáir. Og so verður sagt,
at tá Ísland sleppur undan at gjalda, so høvdu Føroyar sum
fullveldi eisini sloppið undan. Ja møguliga høvdu vit tað, men
hesum hava vit onga trygd fyri.
Sáttmálin gongur út
á nýggjárinum
Umframt
hesa nevndu óvissuna, so stendur eisini í norðurlendska
sáttmálanum: ”Overenskomsten skal gælde til udgangen af 2015,
såfremt andet ikke forinden aftales.” Tað vil siga, at vit vita
ikki við vissu, um sáttmálin framvegis verður til aftaná
nýggjár, og um hann framvegis verður til tá, so stendur í
Artikel 11, at øll londini alla tíðina hava rætt at siga
sáttmálan upp.
Sjálvandi skulu vit
fegnast um norðurlendska sáttmálan, men at frásiga ungdóminum
rættindini í ríkisfelagsskapinum við einum slíkum sáttmála sum
”trygd”, tað er at ”spæla hasard” við ungdóminum.


c: text/html

text:
Nógv umtalaða skeiðið í forritan fyri børn og ung, sum Bókasavnið við Løkin hevur fyriskipað tveir vetrar á rað, er aftur á skránni í heyst. Hesuferð eru vaksin eisini boðin við. Skeiðið er ein verkstova har luttakararnir læra at forrita á ein stuttligan og kveikjandi hátt. Luttakarar nýtast ikki at duga at forrita áðrenn skeiðið. Ongin roynd verður, og onki støðumet verður givið. Vit geva bert frálæru og íblástur.
Skeiðið verður hvønn hósdag klokkan 16 - 18 fram til Páskir. Byrjað verður 20. oktober og hildið verður á til 2. apríl 2017. Pláss er fyri 25 luttakarum og luttøkugjaldið er kr 500. Luttakararnir kunnu hava egna farteldu við, men eisini ber til at læna frá bókasavninum.
Tilmelding á www.kurk.fo
Skeiðið verður fyriskipað í samstarvi við Kvøld-og Ungdómsskúlan hjá Runavíkar kommunu, og er komið á skránna har. Tilmeldast og gjaldast skal umvegis hesa heimasíðu, sum eitur: www.kurk.fo
Fastur táttur á bókasavninum
Tveir vetrar á rað hevur Bókasavnið við Løkin skipa fyri fyri skeiði í forritan fyri børn og ung. Hetta var eitt nýtt tilboð, sum ikki var í Føroyum frammanundan. Undirtøkan vísti seg at vera ovurhonds stór. Umleið 40 børn og ung meldaðu seg til, og flestu gjøgnumførdu allan veturin. Luttakararnir vóru bæði dreingir og gentur og komu úr fleiri býum og bygdum. Flestu kring Skálafjørðin, men eisini úr Klaksvík, Leirvík, Gøtu, Hósvík, Hoyvík og Havn.
Fjølmiðlar, skúlar kring landið og foreldur vístu skeiðinum stóran ans. Eisini aðrir kvøldskúlar hava spurt seg fyri, hvussu vit skipa skeiðið. Hetta prógvaði at tørvur var á hesum skeiði. Tí er mótið gott, nú vit fara undir triðja árið.
Eins og í fjør hevur bókasavnið fingið samstarv við Kvøld- og Ungdómsskúlan í Runavíkar kommunu, um at skeiðið verður boðið út í teirra skrá. Hetta lættir um umsitingina. Skeiðið verður tó, eins og áður, á Bókasavninum við Løkin og undirvísararnir eru teir somu. Talan er um Oddfríða Petersen og Signar Nielsen, sum báðir hava hollan kunnleika innan KT og forritan.
Bókasavnið fegnast um at samstarv er fingið við kvøldskúlan, og vónar og væntar at hetta nú er fastur táttur í virkseminum á bókasavninum komandi árini. Hetta er meiningsfult og slóðandi bókasavnsvirksemi.

robotstxt: allowed

filter: keep


text:
LEIÐARIN: Seinna hálvfinalan ímillum Suðringar og B36 er løgd kl. 14.30 ónsdagin 13. juni. Endamálið við hesari tíðarásetingini er uttan iva, at B36 skal hava møguleika at sleppa norðuraftur við Smyrli kl. 18.00.
Hetta er alt væl skilt og kenna suðuroyingar um nakrir til avbjóðingarnar við ikki at sleppa heimaftur eftir dyst norðanfjørðs.
Men tá tikið verður inn í myndina, at hetta ikki er ein dystur hjá U9-gentum ella U7 dreingjum, men hálvfinalan í føroysku steypakappingini, so er tað eitt sindur trupult at skilja, at hendan hálvfinalan skal spælast mitt um dagin, kl. 14.30, í arbeiðstíðini hjá fólki.
Suðuroyingar flestir hava glett seg til dystin. Fyrra hálvfinalan var fótbóltsliga ein undirhaldandi dystur, bæði á og uttanfyri vøllin. Fjepparar hjá Suðringum hava helst ætlað at lagt líka nógv uppfyri til hesa seinnu hálvfinaluna, sum jú verður á heimavølli.
Men trupult verður at gera nakrar skreytir, tí kl. 14.30 eru fólk til arbeiðis. Skúlanæmingar illa nokk komnir heim til hús os.fr.
Alt bendir á, at ætlanin er, at dysturin skal spælast “uttan áskoðarar”?! Hædd er í øllum førum ikki tikin fyri, at áskoðarar hava áhugað fyri dystinum ella vilja síggja dystin, tá dysturin er lagdur ein ónsdag kl. 14.30.


text:
Orð: Samson Niemeyer
Lag: Lítla Elsa
Roykjarar sum eg, vit fáa ikki frið at liva,
fúlar eru søgurnar, sum “fólk” um okkum skriva.
Sita vit í stovu ella ganga vit í býnum,
verða vit forfylgdir eins og jødar undir krígnum.
Óttasligin hampafólk seg undan okkum førka,
vilja ikki villast inn í tungan tubbaksmjørka.
Innast inni eru hesir stóru tápulingar
øvundsjúkir, tí teir ikki kunnu blása ringar.
Eg á ungum aldri kom í holt við nikotinið,
eingin her í verðini kann møta betri vini.
Kenni eg meg troyttan ella trongan undir hjarta,
eru bestu ráðini at balla eina svarta.
Mangan eg á morgni havi andaneyð og astmu,
men tann fyrsti guvurin kann geva mær orgasmu.
Ongantíð eg leggi av, hvat enn tað so man kosta,
fyrrenn bæði lunguni eg havi úr mær hostað.
Ikki løgið, at eg havi virðing fyri abba,
læknin júkar um, at hann kann fáa lungnakrabba.
Hetta skítur abbi á og treiskur sum eitt esil,
roykir hann um dagin sínar fimmogtjúgu Cecil.
Áh, um eg var Lina, sum býr einsamøll í húsi,
nøsin er so stór, at hon kann roykja undir brúsu.
“Allar sigarettirnar, eg royki” sigur Lina,
“høvdu rokkið hiðani og hálva leið til Kina”
Størsta fyrimyndin er mín góði vinur Torstein,
trúgvi ikki, nakar hevur sæð ein slíkan “skorstein”.
Hóast hann so ofta orkar illa nokk at anda,
blæsur hann ein royk á alla læknapropaganda.
Roykjarar, vælsignað latið ongan okkum lumpa,
potið vatt í oyruni og drívið á at pumpa.
Einki ráð frá konu míni hesa støðu vikar,
gákurin í henni riggar best til øskubikar.


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
fredag den 14. december 2012
Føroyar behøvast ikki hava Landsbankan
Man kann saktans tala skilagott fyri samanlegging av almennum stovnum, eisini har Landsbankin er ein. Men uppskotið hjá fíggjarmálaráðharranum er als ikki nóg gott. Heldur ikki við teimum ískoytum og broytingum (og broyttu grundgevingum), sum eru komnar aftaná framløguna og síðani øll hoyringssvar mæla frá. Tað er stórur vandi fyri, at hetta endar sum við eini aðrari samanlegging hjá fíggjarmálaráðharranum, SamVit, har byrjast mátti heilt forfrá við Ferðaráðnum, nøkur fá ár seinni, tá fólkið var rýmt og nógv vitan horvin. Kringvarpið sum ófyrireikað samanlegging av Útvarpinum og Sjónvarpinum er eisini dømi um at fyrireiking er neyðug fyri væleydnaðari bygnaðarbroyting.
Tað rætta hjá samgongutinglimum at gera er at fella uppskotið um avtøku av Landsbankanum, og tey trý fylgiuppskotini. Í staðin kann verða álagt landsstýrismanninum saman við teimum stovnunum sum tað rakar at fyrireika eina fullfíggjaða ætlan fyri, hvar ymsu funktiónirnar skulu liggja: Gjaldsstova, Landsbanki, Bankaeftirlit, Tryggingareftirlit, Grunnaeftirlit, Fíggjarmálaráð, TAKS, Búskaparráð, Hagstova, og møguliga Fróðskaparsetrið. (Møguliga, tí eg haldi vanlig búskapargreining sum Búskaparráðið ger eigur liggja har hagtølini eru, t.e. á Hagtovuni, eins og í Íslandi, og ikki á Fróðskaparsetrinum.)
Hetta kann vera klárt at leggja fyri Tingið aftur í heyst og fremjast til 1. januar 2014. Kanska endar tað við, at Landsbankin fær fleiri funktiónir enn í dag. Ella færri. Men færri stovnar eru eitt skilagott mál, og verður tað gjørt rætt, vil tað geva sterkari faklig umhvørvi. Við fyriliggjandi uppskotum verður úrslitið veikari faklig umhvørvi.


text:
Friday, April 29, 2016
Ein blanding ið vil nakað
Tað nógva av tí sum sjóðar kring fiskivinnustýring og ætlaðar nýskipanir har, snýr seg kanska mest um orð og makt — hóast tað skal eitast at snúgva seg um alt frá raðfesting av stovnsrøkt til rættvíst býti av ríkidømi (give me a break).
Tað kann vera bæði frustrerandi og stuttligt hvørt um annað, alt eftir hvussu lagið er kanska, at uppliva okkara tíðindamiðlar í ymiskum høpi. Tað almenna Kringvarpið hevur yvir eina tíð havt koyrandi eitt fyri mong fangandi — um enn í tí stóra rættiliga ósamanhangandi — tema um fiskivinnuna í dramatiseraðum formati, fyri ikki at siga krimiseriu stíli. Hetta er bygt upp við illa goymdum ideologiskum støði í nøkrum úttalilsum frá ávísum búskaparfrøðingum sum í fleiri ár vórðu trummað út bæði hendan og handan vegin, har Miðlahúsið í Vágsbotni ikki hevur spart upp á blekkið fyri at stuðla upp undir somu frásøgn. Nú alt hetta bryggið hevur fingið góða tíð til at gera — og væl man vera drukkið av løginum — er tíðin helst komin til at heysta politiskar fruktir av tí fræi sum so íðuliga varð sátt í jørðildi Føroya fólks.
Og tað er ein blanding av Guds náði. Her er tað eydnast at mixa tjóðskaparligan yl við reyðgrøna kravmentan av Flatlondum, aftur við javnrættinda idealismu fyri vinnulívsfólk, og ikki at forgloyma eina salta portión av deiliga óskilligari búskaparligari teori sum eisini er tveitt inn. Sostatt er eftir øllum at døma latið upp fyri fullum álopi á høvuðsvinnuna úr øllum hugsandi ættum. Soleiðis ber til at umdefinera eina fiskiklógv til: ein kraddara; fiskireiðarar sum hava staðið seg væl í nøkur ár til: oligarkar; sjálvdestruktiva innanhýsis kapping um fiskiloyvir til: vanligar marknaðartreytir; skuld hjá landskassanum til: ovurstór ogn hjá fýra reiðaríum. George Orwell hevði eitt orð fyri tílíkum: newspeak.
Tað tykist ikki at koma mikrofonhaldarum og referentum á nevndu miðlum til hugs at taka atlit til, enn minni seta kritiskar spurningar til, hvønn leiklut ella hvørji búskaparlig áhugamál politikararnir kunnu hava í samanhanginum, í kraft av júst sínum politisku størvum. Har verður líkasum bara gingið út frá tí formella, nevniliga at politikararnir “umboða fólkið” via Løgtingið. Har steðgar tráðurin, hóast tað er púra greitt at politikararnir eisini eru vanlig fólk og tí eisini umboða egin áhugamál — teir hava priviligeraða atgongd til ein stóran landskassa sum teir, næstan per definitón eftirhondini, javnan vilja pumpa pengar í (taka frá summum) og úr (geva summum).
Tílíkt fíggjarligt virksemi er ikki altíð so neutralt í mun til egin áhugamál sum tað skal eitast fyri at vera. Formelt er tað sum tað skal vera, men í praksis? Hvørjir bólkar í samfelagnum fáa mest bonus av virkseminum — eru serligir veljarabólkar, serligir hjálparar, og skulu ávís almenn størv tryggjast nøkrum serligum bólkum? Har er ein ørgrynna av spurningum sum ikki bara paranoid fólk men eisini onnur við allari rímiligheit eiga at hava í mentu tá eldhugurin at leggja eftir pengunum hjá ávísum pørtum av samfelagnum vísir seg millum politikarar og onnur sum liva beinleiðis í og av tí politisku skipanini.
Vit skulu minnast til at fiskivinnan umboðar eisini fólkið. Har eru uttan iva mong sum kenna at vinnan umboðar tey betur enn hvat ið politikarar og embætisfólk gera. Og vinnulívsfólk eru sjálv eisini fólk.
Tann føroyska vinnan er nevniliga fólkslig og lítið institutionaliserað. Tað sum vit kalla stórar fyritøkur í Føroyum eru heilt lítlar í altjóða samanhangi; bara tað at vit hava fleiri fyritøkur við hundraðtals milliónum í umsetningi ger eitt so lítið land rættiliga serligt vinnuliga sæð.
Tosið at alt okkara ríkidømi er savnað í hondunum á hesum fáu er eisini misvísandi — talan er um vaksandi inntøkur fyri samfelagið sum hesar fyritøkur fáa heim úr útlandinum via sín export av fiskavørum. Tað er ikki tað sama sum at taka pengar frá øðrum í samfelagnum, ei heldur at miðsavna verandi pengar. Hesar inntøkur eru eingin sjálvfylgja.
Vónandi skil í
Í okkara fólksliga, óinstitutionaliseraða vinnulívi telur tann sosiala dimensiónin nógv meira í praksis enn hvat hon ger formelt. Hetta veit ein og hvør sum bara nøkulunda hevur sett seg inn í hesi viðurskifti.
Har er sjálvandi eisini ein sosial dimensión hjá øllum øðrum, eisini tí annars gjarna vælbjargaða politiska klassanum; har er tó ofta eisini eitt ynski um at institutionalisera tílíkt, til bureaukratar at umsita, og seta tað í system.
Er tað tann mentalitetin vit vilja hava í vinnuni? OK, so er tað eisini eitt erligt val, og tað riggar eisini í summum samfeløgum. Men kanska tað hevur við stødd og skala at gera, í hvønn mun tað er ynskiligt og skynsamt at institutionalisera alsamt fleiri funktiónir?
Tankin at taka tilfeingisrentuna vekk frá skipunum og flyta hana úr vinnuni til nøkur kontór hjá tí almenna kann ljóða sum sukursøtur tónleikur í oyrunum hjá teimum sum halda at tey og teirra kollegar hava krav upp á vinningin sum fiskivinnan skapar — og sum ikki duga at síggja í glaskúluni at tílík gleði verður stokkut; hvussu leingi fer nakar at tíma at arbeiða hart fyri ein almennan góðseigara?
Í oyrunum á teimum sum hava sína dagligu gongd í nærumhvørvinum hjá fiskivinnuni, ljóðar tílíkt rættiliga ótrygt og hóttandi.
Tað løgna er at fleiri av okkara politikarum tykjast als ikki at skilja ein tílíkan ótta og ótryggleika sum teirra virksemi skapar ymsastaðni millum fólk og í sjálvari vinnuni.
Vónandi verður tó skil í tá av tornar. Nevndin sum er sett at koma við tilmæli um nýskipanir fyri fiskivinnuna hevur eina spennandi og stóra uppgávu, og har eru góðir heilar við, skilst.
Tað kann vera bæði frustrerandi og stuttligt hvørt um annað, alt eftir hvussu lagið er kanska, at uppliva okkara tíðindamiðlar í ymiskum høpi. Tað almenna Kringvarpið hevur yvir eina tíð havt koyrandi eitt fyri mong fangandi — um enn í tí stóra rættiliga ósamanhangandi — tema um fiskivinnuna í dramatiseraðum formati, fyri ikki at siga krimiseriu stíli. Hetta er bygt upp við illa goymdum ideologiskum støði í nøkrum úttalilsum frá ávísum búskaparfrøðingum sum í fleiri ár vórðu trummað út bæði hendan og handan vegin, har Miðlahúsið í Vágsbotni ikki hevur spart upp á blekkið fyri at stuðla upp undir somu frásøgn. Nú alt hetta bryggið hevur fingið góða tíð til at gera — og væl man vera drukkið av løginum — er tíðin helst komin til at heysta politiskar fruktir av tí fræi sum so íðuliga varð sátt í jørðildi Føroya fólks.
Og tað er ein blanding av Guds náði. Her er tað eydnast at mixa tjóðskaparligan yl við reyðgrøna kravmentan av Flatlondum, aftur við javnrættinda idealismu fyri vinnulívsfólk, og ikki at forgloyma eina salta portión av deiliga óskilligari búskaparligari teori sum eisini er tveitt inn. Sostatt er eftir øllum at døma latið upp fyri fullum álopi á høvuðsvinnuna úr øllum hugsandi ættum. Soleiðis ber til at umdefinera eina fiskiklógv til: ein kraddara; fiskireiðarar sum hava staðið seg væl í nøkur ár til: oligarkar; sjálvdestruktiva innanhýsis kapping um fiskiloyvir til: vanligar marknaðartreytir; skuld hjá landskassanum til: ovurstór ogn hjá fýra reiðaríum. George Orwell hevði eitt orð fyri tílíkum: newspeak.
Tað tykist ikki at koma mikrofonhaldarum og referentum á nevndu miðlum til hugs at taka atlit til, enn minni seta kritiskar spurningar til, hvønn leiklut ella hvørji búskaparlig áhugamál politikararnir kunnu hava í samanhanginum, í kraft av júst sínum politisku størvum. Har verður líkasum bara gingið út frá tí formella, nevniliga at politikararnir “umboða fólkið” via Løgtingið. Har steðgar tráðurin, hóast tað er púra greitt at politikararnir eisini eru vanlig fólk og tí eisini umboða egin áhugamál — teir hava priviligeraða atgongd til ein stóran landskassa sum teir, næstan per definitón eftirhondini, javnan vilja pumpa pengar í (taka frá summum) og úr (geva summum).
Tílíkt fíggjarligt virksemi er ikki altíð so neutralt í mun til egin áhugamál sum tað skal eitast fyri at vera. Formelt er tað sum tað skal vera, men í praksis? Hvørjir bólkar í samfelagnum fáa mest bonus av virkseminum — eru serligir veljarabólkar, serligir hjálparar, og skulu ávís almenn størv tryggjast nøkrum serligum bólkum? Har er ein ørgrynna av spurningum sum ikki bara paranoid fólk men eisini onnur við allari rímiligheit eiga at hava í mentu tá eldhugurin at leggja eftir pengunum hjá ávísum pørtum av samfelagnum vísir seg millum politikarar og onnur sum liva beinleiðis í og av tí politisku skipanini.
Vit skulu minnast til at fiskivinnan umboðar eisini fólkið. Har eru uttan iva mong sum kenna at vinnan umboðar tey betur enn hvat ið politikarar og embætisfólk gera. Og vinnulívsfólk eru sjálv eisini fólk.
Tann føroyska vinnan er nevniliga fólkslig og lítið institutionaliserað. Tað sum vit kalla stórar fyritøkur í Føroyum eru heilt lítlar í altjóða samanhangi; bara tað at vit hava fleiri fyritøkur við hundraðtals milliónum í umsetningi ger eitt so lítið land rættiliga serligt vinnuliga sæð.
Tosið at alt okkara ríkidømi er savnað í hondunum á hesum fáu er eisini misvísandi — talan er um vaksandi inntøkur fyri samfelagið sum hesar fyritøkur fáa heim úr útlandinum via sín export av fiskavørum. Tað er ikki tað sama sum at taka pengar frá øðrum í samfelagnum, ei heldur at miðsavna verandi pengar. Hesar inntøkur eru eingin sjálvfylgja.
Vónandi skil í
Í okkara fólksliga, óinstitutionaliseraða vinnulívi telur tann sosiala dimensiónin nógv meira í praksis enn hvat hon ger formelt. Hetta veit ein og hvør sum bara nøkulunda hevur sett seg inn í hesi viðurskifti.
Har er sjálvandi eisini ein sosial dimensión hjá øllum øðrum, eisini tí annars gjarna vælbjargaða politiska klassanum; har er tó ofta eisini eitt ynski um at institutionalisera tílíkt, til bureaukratar at umsita, og seta tað í system.
Er tað tann mentalitetin vit vilja hava í vinnuni? OK, so er tað eisini eitt erligt val, og tað riggar eisini í summum samfeløgum. Men kanska tað hevur við stødd og skala at gera, í hvønn mun tað er ynskiligt og skynsamt at institutionalisera alsamt fleiri funktiónir?
Tankin at taka tilfeingisrentuna vekk frá skipunum og flyta hana úr vinnuni til nøkur kontór hjá tí almenna kann ljóða sum sukursøtur tónleikur í oyrunum hjá teimum sum halda at tey og teirra kollegar hava krav upp á vinningin sum fiskivinnan skapar — og sum ikki duga at síggja í glaskúluni at tílík gleði verður stokkut; hvussu leingi fer nakar at tíma at arbeiða hart fyri ein almennan góðseigara?
Í oyrunum á teimum sum hava sína dagligu gongd í nærumhvørvinum hjá fiskivinnuni, ljóðar tílíkt rættiliga ótrygt og hóttandi.
Tað løgna er at fleiri av okkara politikarum tykjast als ikki at skilja ein tílíkan ótta og ótryggleika sum teirra virksemi skapar ymsastaðni millum fólk og í sjálvari vinnuni.
Vónandi verður tó skil í tá av tornar. Nevndin sum er sett at koma við tilmæli um nýskipanir fyri fiskivinnuna hevur eina spennandi og stóra uppgávu, og har eru góðir heilar við, skilst.
Subscribe to: Post Comments (Atom)


text:
Mitt í Gamla Testamenti eru tríggjar skriftir, sum saman mynda ein serstakan bólk: Jobsbók, Orðtøk Sálomons og Prædikarin. Jobsbók er við í bíbliulesiætlanini í ár, og síðsta leygardag í hvørjum mánaði er teksturin úr Orðtøkum Sálomons.
Tær tríggjar skriftirnar hava allar skaldsligan dám, og felags fyri tær er, at vísdómurin er í miðdepli. Bæði tá ið tað snýr seg um at lovprísa og grunda yvir kjarnan í vísdóminum, men eisini tí at tær hava í sær vísdóm. Av hesum verða tær vanliga nevndar vísdómsbøkur.
Tann vísdómur, sum bøkurnar í Gamla Testamenti rúma, kann býtast sundur í tveir bólkar: Orðtøk Sálomons eru, sum heitið sigur, eitt stórt savn av orðtøkum og orðtakskendum setningum, sum á ógvuliga ítøkiligan og jarðbundnan hátt snúgva seg um lívsroyndir og góð ráð um, hvussu lívið skal livast. Lívsfatanin handan bókina er, at um tú livir lív títt í gudsótta, ídni, skynsemi og rættlæti, fer at gangast tær væl.
Hinar báðar vísdómsbøkurnar eru ikki eins bjartskygdar. Prædikarin rúmar royndir av, at tómleiki fjalir seg aftan fyri tað mesta í lívinum, og at tað ofta ikki er nakar samanhangur ímillum, hvussu tú livir títt lív, og ta lagnu tú fært; tí gudrøkna og rættvísa kann gangast illa, og tann óndi kann vera eydnuríkur.
Jobsbók er ein djúptøkin lýsing av júst hesum trupulleika. Tann sera góði og rættvísi Job verður raktur av alskyns líðingum og vanlukkum; vinir hansara halda uppá, at Job man fjala stórar syndir í lívi sínum. Men heilt til tað síðsta heldur Job fast við, at hann er ósekur. Bókin endar við, at Guð sjálvur tekur orðið og hevur at Job: “Hvar vart tú, tá ið eg legði grundvøll jarðarinnar? ... Bindur tú bondini á Sjeystjørnuna, kanst tú loysa fjøtur Orions?” Job viðgongur og slær seg til tols við, at Guð er so høgt hevjaður yvir menniskjuni, at einki menniskja kann krevja hann til svars.
Bíbliulesiætlanin 2017-18.
______________________________________________________________________________________________________________________________________________
Lagt út hevur Ásbjørn Jacobsen


text:
Heimleys
Tveir campingvognar standa á keiøkinum.
Har búgva heimleys.
Fólk eru í øðini og spyrja, hví campingvognarnir ikki eru fluttir, tí teir eru til ampa fyri børn og vaksin.
Fyri 3 árum síðani legði eg fyri Fuglafjarðar Býráðið og sosialu nevnd eitt uppskot um at keypa ein húsvogn, har ein heimleysur kundi búgva undir góðum umstøðum.
Býráðslimirnir og sosiala nevnd tóku ikki undir við mær og mínum uppskoti.
Ætlanin var, at húsvognurin skuldi setast á eitt stað, har hann ikki var til ampa fyri nakran.
Hevði Býráðið tikið undir við hesari ætlan, so vóru eingir trupulleikar í dag.
Hava vit gloymt søguna um “Tann miskunsama Samariubúgvan?”
Skulu vit ikki framhaldandi læra um hann í Skúlanum, Kirkjuni og í Samkomuni?
Eg haldi avgjørt:”Ja, tað skulu vit!”
Eg havi fyri viku síðani sett fram 3 uppskot fyri at loysa hetta mál.
Vónandi verður okkurt av hesum uppskotum samtykt til gleði fyri tey, sum líða likamliga og sálarliga, so at tey merkja ein hita, fløva, kærleika og umsorgan frá teirra næsta.
X við Dánjal Vang


text:
Lestrarvegleiðing
Lestrarvegleiðarar á Tekniska Skúla í Klaksvík eru:
Gunnhild Dahl-Niclasen gunnhild@tsk.fo og Per Jacobsen
perj@tsk.fo
Per tekur sær í høvuðsheitum av Yrkisnám, Mat og lærlingum og Gunnhild tekur sær av Tøknibreytini.
Lestrarvegleiðararnir svara m.a. spurningum um tær ymisku útbúgvingarnar á Tekniska Skúla í Klaksvík. Kunna um studning og taka sær av samskiftinum við STUDNA og vegleiða lesandi undir lesnaði í samband við útbúgvingarval.
Viðtalutíðir:
Tøknibreytin: mánadag og fríggjadag 9.50-11.20.
Yrkisnám: mikudag 11.50-13.20 og hósdag 9.50-11.20.
Um lestrarvegleiðarin ikki er at hitta, send vinarliga ein teldupost á tsk@tsk.fo. Vit svara sum skjótast.


text:
Sunnukvøldið 2. sep. kl. 20.00 á R7, sum hoyrist um alt landið á FM.102 og FM. 107. Møti úr Betesda í Klaksvík. Sangur nr. 1021 - “Eitt navn er yvir øllum øðrum nøvnum,” Sangur nr. 977 - “Far, arbeið, gev og givin ver,” Bøn: Jógvan Høj. Sangur nr. 972 - “Gudi at tæna signað er, dýrt fyri menn, fyri kvinnur.” Tala: Óli á Grømma Jacobsen. Evni: “Lív mítt í tænastu Harrans.” 1. Kor. 9,24.
Hava vitjað í Íslandi í 10 dagar, frá 06 – 16 august. Ferðin var tvíeggjað, av tí at hon var bæði missións- og frítíðarferð. Vit fóru við flogfari til Reykjavíkar og komu heimaftur av Seyðisfirði við Norrønu. Vóru 5 dagar í Reykjavík, har vit hittu Jógvan Purkhús, og vitjaðu eisini samkomusalin AKURIN í Kópavogi. Tá vit lendu í Reykjavík stóð bilur tøkur hjá okkum at brúka, sum vit eisini skuldu
Sunnukvøldið 26. august kl. 20.00 á R7, sum hoyrist um alt landið á FM102 og FM107. Sangur - “Føroyingar.” MC og vinir. Sangur - “Mín Jesus eg altíð vil fylgja,” - Torbjørn Láadal syngur. Orðið fyri dagin: “Í skúla Heilaga Andans” - Gunnleyg Kallsberg lesur. Sangur nr. 467 “Forðum søkti eg á Harri,” - Sølva Ford syngur. Tala: Jógvan Jacobsen. Evni: “Frið við Gud og frið frá Gudi.” (Róm. Kap. 5)


text:
VÍF, StÍF og H71 vunnu sínar dystir
ítróttur28-02-2018 - 22:18 - Jóanis Albert Nielsen
Í kvøld hava 3 dystir verið í FTZ-deildini hjá monnum í hondbólti.
Neistin tók móti VÍF. VÍF vann dystin 29-30 eftir hálvleiksstøðuna 14-16. Fyri Neistan fekk Carl Herup Olsen 7 mál, og toppskjótti hjá VÍF var Filip Jojic við 11 málum.
Team Klaksvík tók móti StÍF. StÍF vann dystin 32-21 eftir hálvleiksstøðuna 8-14. Toppskjútti hjá Team Klaksvík var Jens Pauli Mohr við 8 málum, og hjá StÍF fekk Jóanes Prestá 7 mál.
Í Hoyvík tók H71 móti KÍF. H71 vann dystin 27-23 eftir hálvleiksstøðuna 15-14.


text:
Prísur
Prísur fyri hvønn persón, við gisting í deildum dupultrúmi kr. 6.200,-
Eyka fyri einakamar kr. 1.100,-
Íroknað pakkanum
Hotellið
Westin Zagreb Hotel er eitt 5 stjørna hotell, ið liggur nærhendis miðbýnum av Zagreb.
Hotellið liggur í einum grønum umráði, við síðunar av Mimara-savninum og verðinskenda tjóðpallin og operahúsið. Uml. 10 minuttir gangifrástøði frá hotellinum er sentrum. Har kanst tú spáka tær til høvuðstorgið, ymsir marknaðir, handlar, kaféir og matstovur.
Hentleikar á hotellinum
Hentleikar á kamarinum


text:
Skeiðið í Integrerað Orkudesign er avlýst
Skriva tann 22. Feb. 2012
Ætlaða felagsskeiðið fyri arkitektar, byggifrøðingar og verkfrøðingar “INTEGRERET ENERGIDESIGN I BYGNINGER” 26.-27. mars 2012 verður av ongum á hesum sinni orsakað av vantandi undirtøku.
Til kunningar kann upplýsast, at tá tilmeldingarfreistin var úti, høvdu 14 fólk teknað seg, herav 9 arkitektar, 2 verkfrøðingar og 3 byggifrøðingur. Og síðani var talan um ein byggifrøðing og ein verkfrøðing afturat. Íalt 16 fólk, sum tíverri er ov lítið til, at skeiðið kann hanga fíggjarliga saman. Pláss var annars fyri 24 fólkum á skeiðnum, og ætlanin var m.a. at arbeiða saman í bólkum uppá tvørs av fakøkjunum hjá arkitektum, verkfrøðingum og byggifrøðingum.
Innihaldið í ætlaða skeiðnum kann síggjast sum PDF-fílu við at trýsta her:
Kursuskoncept_arkitektur_energi_Faeroeerne_250112 V.pdf
TW 20120222


text:
Myndafólk: Søren Sigfusson/norden.org
Talan er um arbeiðsbólkin um vistskipanir á landi (Terrestriske økosystemgruppen, TEG) í umhvørvissamstarvinum undir Norðurlendska ráðharraráðnum, ið hevur sum høvuðsendamál, at fyribyrgja afturgongd í lívfrøðiliga margfeldinum í norðurlondum. Bólkurin arbeiðir eisini við náttúruvernd, útilívi og landslag- og mentanarumhvørvi.
Í løtuni verða serliga verkætlanir, sum snúgva um, árin av útilívi og náttúruferðavinnu á lívfrøðiliga margfeldið, raðfestar.
Samskiparauppgávan er við til at geva okkum íblástur til arbeiðið at verja náttúrumargfeldið, at fjølga um vitan okkara á økinum, geva innlit í royndir onnur norðurlond hava ognað sær umframt at skapa okkum eitt størri netverk.
Limirnir í arbeiðsbólkinum eru úr náttúru-, umhvørvis- og fornminnafyrisitingunum í øllum norðurlondum. Umboð fyri Føroyar er Maria Gunnleivsdóttir Hansen, lívfrøðingur, ið starvast sum málsviðgeri á Umhvørvisstovuni.
TEG er ein av átta arbeiðsbólkum í umhvørvissamstarvinum undir Norðurlendska ráðharraráðnum. Samskiparauppgávan er vanliga hjá einum av náttúru-, umhvørvis- ella fornminnamyndugleikunum í norðurlondum, og verður fíggjað av Norðurlandaráðnum. Til ber at lesa meira um virksemið hjá TEG og hinum arbeiðsbólkunum á heimasíðuni hjá Norðurlandaráðnum her.
Tað er Sigga Jacobsen, ið røkjur samskiparauppgávuna. Sigga hevur master prógv í altjóðaviðurskiftum og drúgvar royndir innan almenna fyrisiting.
Um tú hevur spurningar ella viðmerkingar er tú vælkomin at venda tær til Siggu Jacobsen, telefon 342400, ella at senda okkum ein teldupost us@us.fo« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Føroyar vunnu við bit og slit á Malta í triðja umfari á talvolympiaduni í Georgia mikudagin. Úrslitið var 2½-1½.
Carl Eli Samuelsen gjørdist føroyskur sigursharri í dystinum. Hann vann við svarta fólkinum á 4. borði. Hinir tríggir, Helgi Dam Ziska, John Rødgaard og Martin Poulsen, telvaðu allir javnt.
Føroysku telvararnir vóru meira vónsviknir enn fegnir eftir dystin, tó at teir vunnu. Eftir styrkitølunum áttu vit at vunnið greiðari enn so. Á trimum fremru borðunum høvdu føroysku telvararnir tilsamans útivið 900 ratingstig fleiri enn mótstøðumenninir. Á 1. borði hevði Helgi nærum 500 ratingstig meira enn besti telvarin hjá Malta. Mótstøðumenninir tóktust ógvuliga stríðssinnaðir, og góvu okkara monnum so harða mótstøðu á øllum borðum, at leingi var óvist, um vit yvirhøvur fóru at vinna dystin.
Sigurin var kærkomin, tí vunnin dystur telur meira enn borðstigini. Føroyar eru í løtuni nummar 68 av 185 liðum í almennu røðini. Vit eru styrkismettir nummar 76. Í undanfarnu umførunum vunnu Føroyar á Sierra Leone og taptu fyri Bosnia-Herzegovina.
Írland í fjórða umfari
Í fjórða umfari hósdagin møta Føroyar Írlandi. Írarnir eru heldur sterkari enn vit, og hava ein stórmeistara og tveir altjóða meistarar á liðnum. Teir eru styrkismettir nummar 56. Miðalratingstyrkitalið hjá írska liðnum er 2391 móti 2342 hjá Føroyum. Í øðrum umfari fekk Írland tvey remis í dystinum móti Russlandi, sum er styrkismett nummar tvey í kappingini.
Á 1. borði hjá írum er Alex Baburin, sum ímóti Russlandi telvaði javnt móti Sergej Karjakin, ið var í HM-finaluni móti Magnusi Carlsen fyri tveimum árum síðani. Baburin hevur kortini ikki so høgt styrkital sum Helgi Dam Ziska.
Frakland á odda
Ov tíðliga er at siga nakað um toppstríðið, tá einans trý umfør eru farin. Enn eru so nógv lið, sum hava vunnið í øllum trimum umførunum. Frakland er í løtuni fremst. Liðið hevur bara latið eitt hálvt stig frá sær higartil. Ísrael er nummar tvey og India nummar trý. USA er styrkismett fremst, og hevur eisini vunnið allar tríggjar dystirnar.
Av norðurlondum er Svøríki nummar 10, Norra 32, Danmark 57, Ísland 59, Finnland 65 og Føroyar 68.
Dystirnir í fjórða umfari byrja á middegi hósdagin. Fylgjast kann við leik fyri leik á øllum borðum. Leinki til dystirnar sæst á heimasíðu Talvsambandsins – faroechess.com
.
Føroyska OL-talvlandsliðið í Batumi í Georgia. F.v.: Carl Eli Samuelsen, Helgi Dam Ziska, John Rødgaard, Olaf Berg og Martin Poulsen.


text:
Orð: Mikkjal á Ryggi
Hvør kann Harrans stórverk fata,
grunda út hans veldis gerð!
Alt, hann sendir, er til bata,
sjálvur kærleikin hann er;
heldur tú teg honum nær,
faðir besti er hann tær,
gávumildur øllum gevur
alt, til lívsins upphald krevur.
O, tað er so gott at hoyra
Harrans troystarríka mál:
»Ikki vil eg frá mær koyra
nakra sannleikskæra sál;
er hon ramlig, er hon mjúk,
er hon máttleys, er hon sjúk,
vil hon fram til frelsu náa,
stuðul skal frá mær hon fáa.«
Veikur royndist títt mín vilji,
ofta viltist eg av leið,
faðir mín, eg ikki skilji,
at tú tá mær slepti ei,
ússalig er sálin mín,
endaleys er náðin tín,
vil meg heim til himmals bera,
o, tí má eg glaður vera.
Geva vit tær alt í hendur,
svára sorg og søtan gleim,
hvørt so víkur ella vendir,
tá ber fram til faðirs heim,
til hin halga himlastað,
har sum tíni børn so glað
hátt við sálmasongi prísa
tær, sum okkum har vil hýsa.


text:
Svanurin
Svanurin er bygdur í 1900 av kenda báta-smiðinum Hans Jacob Hjelm á Løðhamri í Vági.
Svanurin er 27,1 føtur langur, 6,1 føtur breiður og 2,2 føtur djúpur.
Umsókn um skráseting av Svaninum er dagsett í Vági 27. juni 1903 og er uppmátingin gjørd á Tvøroyri 14. september sama árið. Í skrásetingarskjalinum verður sagt, at Svanurin er tíggjumannafar og hevði hann fiskiloyvi til snøri og línu.
Svanurin kostaði 300 kr. at gera, smíðiløn og viður. Teir vóru 10 mans, sum áttu Svanin, og hóast 30 kr. var nógv at rinda í part, so vunnu teir skjótt pengarnir inn aftur, tí fiskiskapurin var góður.
Róð varð út við Svaninum á hávetri, eina-mest tí hann var tíggjumannafar. Restina av árinum varð róð út við smærri bátum, fýra- og seksmannaførum.
Svanurin fiskaði øll árini frá 1901 til 1918 og avreiddi fiskin á Tjørn. Síðsti dagurin, ið Svanurin avreiddi fisk, var 22. mai 1918 og er hetta helst seinasta árið, at róð hevur verið út við átta- og tíggjumannaførum. Eftir hetta rógva vágbingar út av Vágsfirði við deksbátum við motori.
Svanurin var sjálvandi í mangari grind og hevur øll árini og verður enn í dag brúktur sum grindabátur. Mangar eru frásagnirnar um grindaferðir.
Vann Veðrasteypið í 1943
Svanurin var eisini tiltikin gongubátur og varð eisini róð kapp við Svaninum. Árini 1941, 1942 og 1943 róðu teir kapp á Ólavsøku og tá teir vunnu øll árini, vann Svanurin eisini Veðrasteypið til ognar og stendur steypið í dag í Stóra Pakkhúsi.
Svanurin verður enn í dag brúktur í grind og í øðrum sambandi. Neystið hjá Svaninum er í Lágabø.


text:
Stutt tíðindi fra KMF
20. september 2011
Nýggjur stýrislimur
Egil K. Joensen hevur játtað at koma í stýri Kirkjuliga Missiónsfelagsins. Stýrið er sostatt fullmanna við Jóhan Henriksen sum formann, Kristian Thorleifsson sum kassameistara umframt Justinus Poulsen, Sigurð Sørensen og Egil K. Joensen.
Stuðul til Tanzania
Stýrið hevur gingið eini umsókn frá Peter og Anne-Lene Olofson um 20.000 kr á møti. Hetta eru peningur sum verður nýttur til ymisk endamál. M.a. lata tey brillur til fólk, ið ikki hava ráð at keypa sjálvi. Fátæk kunnu koma eina ferð um vikuna og fáa 20 kr til mat, um tey ikki hava ráð at keypa mat sjálvi. Og um onkur gerst, sjúkur kunnu tey stuðla eitt sindur við keyp av heilivági o.ø.
Stuðul til útbúgving
Stýrið hevur játta 20.000 kr til førleikamenning og víðariútbúgving av Andreas Worare, sum er leiðari á bíbliuskúlanum í Geresse, Etiopia. Tað hevur alstóran týdning, at leiðarar eru væl útbúnir til teirra tænastu. Tí hevur stýrið valt at stuðla útbúgvingini hjá Andreas.


text:
USA gevur Ukraina tvey smærri herskip
Amerikanska sjóverjan ger í løtuni klárt at flyta
tvey smærri herskip, Drummond og Cushing, til Ukraina. Hetta er ein gáva til
ukrainsku stjórnina. Fyri at vísa stjórnini í Kiev álit og virðing, var ukrainski
forsetin, Petro Poroshenko, boðin við til handanina í gjár.
Avtalan er komin
í lag eftir víðkaða stuðulin, sum USA vil veitir Ukraina í herda spenninginum
millum ukrainskar og russiskar herdeildir í Azov-havinum.
Tá Russland
hertók Krim-hálvoynna frá Ukraina í 2014, svaraði USA aftur við revsitiltøkum
móti russiska orkuídnaðinum og byrjaði samstundis at stuðla Ukraina
hernaðarliga. Í ár hevur USA stuðla Ukraina beinleiðis við vápnum – millum annað
við hundraðtals anti-stríðsvagnarrakettum. Rakettirnar verður brúktar í
áhaldandi stríðnum við pro-russiskar separatistar har eysturi í Ukraina.
Nú fær Ukraina so
eisini tvey smá herskip frá USA.
Kelda: Maritime
Executive


text:
Ársfrágreiðing fyri 2016 latin løgtingsgrannskoðarunum
Landsgrannskoðanin hevur latið løgtingsgrannskoðarunum ársfrágreiðing fyri 2016. Ársfrágreiðingin kann lesast her.
Landsgrannskoðanin skal árliga lata løgtingsgrannskoðarunum frágreiðing um úrslitið av grannskoðanini.
Løgtingsgrannskoðararnir byggja sínar niðurstøður á ársfrágreiðingina hjá Landsgrannskoðanini. Saman við sínum viðmerkingum leggja løgtingsgrannskoðararnir landsroknskapin sum uppskot til samtyktar fyri Løgtingið í seinasta lagi 31. oktober 2017.
Innihaldsliga er ársfrágreiðingin býtt eftir greinunum í landsroknskapinum 2016, sum fíggjarlógin er uppsett eftir.


text:
– Vit eru sera fegin um, at framtíðin hjá føroysku laksastammuni nú er tryggjað, sigur Jóhanna Lava Køtlum, stjóri í P/F Fiskaaling, eftir at avtala er gjørd millum Fiskaaling, Uttanríkis- og Vinnumálaráðið og Bakkafrost um, at alifyritøkan yvirtekur ábyrgdina av lívfiskaætlanini.
Bakkafrost, Fiskaaling og Uttanríkis- og Vinnumálaráðið hava í dag undirskrivað avtalu um, at Bakkafrost yvirtekur verkætlanina viðvíkjandi føroysku laksastammuni.
Formliga yvirtekur Bakkafrost verkætlanina 1. apríl næsta ár, men Bakkfrost hevur samstundis bundið seg til at gjalda raksturin av verkætlanini longu frá ársbyrjan.
- Við avtaluni er føroyska laksastamman tryggjað, og hetta eru vit sera fegin um, sigur Jòhanna Lava Køtlum, stjóri í P/F Fiskaaling.
Ætlanin hjá Bakkafrost er at byggja eina nýggja lívfiskastøð, og til hendan ætlanin er framd, fer virksemið at halda áfram í bygningunum hjá Fiskaaling á lívfiskastøðini í Skopun og við Áir. Starvsfólkini, sum í løtuni starvast á hesum støðum, koma eisini at halda áfram.
Partarnir vísa á, at við avtaluni er tryggjað, at vit í Føroyum kunnu taka uppaftur rognaframleiðslu og kynbótaarbeiði grundað á serstøku føroysku laksastammuna, sum merkir framhaldandi menning av føroyska laksinum. Tann føroyska laksastamman er ein stamma, ið føroyingar eiga rættindini til og kunnu víðarimenna í mun til aðrar stammur, har útlendingar hava allan ræðisrættin.
- Her á Fiskaaling fara vit at halda fram við at framleiða og savna vitan og veita tænastur til alivinnuna, sigur Jòhanna Lava Køtlum, stjóri.
Tað starvast útivið 40 starvsfólk á Fiskaaling, har umleið 10 starvsfólk eru knýtt at verkætlanini viðvíkjandi føroysku laksastammuni.


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
fredag den 3. oktober 2003
Hvat fer Irak at enda við?
Tann næsti tankin, sum kom til mín 11. september 2001 eftir at Kim segði mær um álopið á World Trade Center og Pentagon var optimistiskur. (Tann fyrsti var, at nógv fólk vóru deyð.) Hetta var áðrenn eg hevði sæð myndirnar í sjónvarpinum. Áðrenn eg hevði hoyrt nakrar reaksjónir uppá álopini. Eg hugsaði, at nú fóru amerikanararnir kanska at loysa trupulleikan Miðeystur einaferð med alla.
Tað er nú beint yvir eitt ár síðani, at Bush forseti fekk heimild frá Kongressini at brúka hermegi at avvápna Saddam Hussein. Hópoyðingarvápn vórðu brúkt sum umbering, hóast øll prógv bendu á, at eingi slík vápn vóru í Irak. (Hetta skrivaði eg um fyri einum ári síðani.) Eg skilji ikki at fólk, sum ikki kravdu at síggja prógv fyri hópoyðingarvápnum undan krígnum, nú eru ill tí tey vórðu villleidd.
Sjálvandi var tað ein onnur ætlan við at fella Saddam Hussein: Irak var rætta staðið at byrja, skuldi man tvinga fólkaræði til Miðeysturs. Man visti tá heldur ikki rættiliga, hvat annað man skuldi gera í bardaganum ímóti yvirgangi, so at leypa á Irak var hóskandi uppgáva.
Mong ávaraðu um, at vit vita so lítið um Miðeystur og søgdu, at tað var vónleyst at fáa fólkaræði í einum landi í Miðeystri, tí tað er ikki møguligt í teirra mentan. Hesum loyvi eg mær at ivast í, í hvussu er tann partin, ið er at atkvøða, duga fólk í Miðeystri:
Sangkappingin »Idols«, sum føroyska Ása var við í Danmark til hon varð blakað úr, hevur eisini verið í Miðeystri, har kappingin varð nevnd »Superstar« og fevndi um fleiri lond. Í finaluni, sum var um miðjan august, vóru tvey ung talent úr Jordan og Sýria, og gentan úr Jordan vann við 52% av atkvøðunum hjá hyggjarunum ímóti 48% til tann frá Sýria. Hálv fimta miljón fólk úr øllum Miðeystri atkvøddu gjøgnum Internet. (AP-Beirut og New York Times) Tað áhugaverda og nýggja er ikki, at tey hava sangkappingar, men at fólkið slapp at velja vinnaran, og tí var sigurin eisini so tepur!
Gallup International spurdi um mánaðarskifti apríl-mai 25000 fólk í meira enn 30 londum um teirra støðu til kríggið í Irak. Hetta var tá undirtøkan fyri krígnum var størst í USA, tað var jú 1. mai Bush fráboðaði at kríggið var av. Tað var rættiliga áhugavert, at mest positivu metingar um avleiðingarnar av krígnum komu úr Kosovo, har undirtøkan fyri krígnum var størri enn í USA. (Gallup International /Berlingske Tidende, mai 2003)
Í Kosovo hava tey fyri ikki langari tíð síðani kent ágóðan av altjóða uppílegging og amerikanskari hermegi. Teirra hugsan í dag boðar kanska frá góðum um vánirnar fyri at vinna í Irak sum frálíður. Størsti vandin fyri heimsfriðin og –stabilitetin er ikki hópoyðingarvápn, men ungir arabarar, sum eru illir um støðuna, sum er úrslit av religiøsara kúgan, geva Vesturheiminum skyldina, og gerast amboð hjá ekstremistunum. Tí má stríðið í Irak vinnast.
Hetta vita ekstremistisku átrúnaðarligu leiðararnir, sum kunnu missa valdið. Bardagin millum fólkaræði og religiøsa kúgan stendur tí nú í Irak. Og harða og varandi mótstøðan í Irak er ikki tekin um at amerikanarar eru við at tapa, men tekin um at muslimskir átrúnaðarligir leiðarar óttast at missa sítt vald.
Muslimsku londini hava júst samtykt ikki at stuðla amerikansku hersetingini, og í staðin at heita á amerikanarar um at fara úr Irak. Hesar stjórnir fara harvið í part við átrúnaðarligari kúgan, men teirra grundarlag er partvís sama kúgan. Hesar stjórnir hava eisini stuðlað Saddam Hussein og hava tí svikið irakiska fólkið.
Yndissamanberingin hjá mongum, sum stuðla krígnum í Irak eru Týskland og Japan í 1945. Tá eydnaðist væl at endurbyggja londini sum fólkaræðislig samfeløg. Men ein munur er á støðuni í Irak nú og støðuni í Týsklandi og Japan í 1945: Mótstøðan móti amerikanarum í Irak fær aktivan stuðul úr fleiri londum.
Verður einki gjørt við hetta, minnir Irak meira um Afghanistan hjá russum í 80-unum og Vietnam hjá amerikanarum í 60- og 70-unum.


text:
Lýsingur (lýsingsættin)
Merluccius merluccius (Linné, 1758)
Stødd: Lýsingur verður upp í 140 cm langur, vanliga væl minni.
Dýpi: Hann er úr 30 m niður á 1000 metra dýpi. Er bæði við botnin og uppi í sjónum.
Litur: Hann er skifurgráur um bakið, ljósari um síðurnar. Undir búkinum er hann hvítur-gráhvítur. Inni í kjaftinum er hann svartur og táknaholan er svørt.
Teinar: R1 8-11; R2 35-40; G 36-40.
Lýsing: Lýsingur hevur tvær ryggfjaðrar, tann fremra er stutt og høg. Hin aftara long og nakað lægri enn tann fremra. Hann hevur eina langa gotfjøður, smalar uggafjaðrar og smalar búkfjaðrar. Sterturin er mest sum beinur aftan. Hann hevur lítið undirbit, stóran, førligan kjaft við stórum, hvøssum tonnum. Hann hevur ikki finnu.
Eyðkenni: Lýsingur hevur ikki finnu. Smidligur í útsjónd.
Týdningur: Í Føroyum hevur hann ongan vinnuligan týdning, men sunnanfyri verður væl fiskað av lýsingi.
da: Kulmule, en: Hake, fr: Merlu commun, ís: Lýsingur, no: Lysing, tý: Seehecht
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Kvøldskúli
Skráin fyri veturin 2018-19 er nú klár, og opið er fyri tilmeldingum.
Skráin verður prentað í sosialin, sum kemur í øll hús í morgin, 3. okt. Sum vanligt, er eisini ein faldari við nærri frágreiðingum gjørdur, og verður hesin eisini borin í øll hús í kommununi í morgin.
Teldutøkar útgávur av skránni eru at finna niðanfyri:
Ská - plakat, trýst HER
Skrá við frágreiðingum - faldari, trýst á myndina niðanfyri ella HER
Góða vetrarhálvu!
Myndirnar hevur Ragnhild Kjærbo gjørt.
Tilmeldingin til skeiðini er byrjar og fer í flestu førum fram umvegis telefon til lærararnar á ymsu skeiðunum ella við telduposti: kvoldskuli@fuglafjordur.fo
Luttakaragjaldið er sum leiðregla 400 kr fyri skeið ið eru styttri enn 40 lektiónir og 600 kr fyri skeið ið eru yvir 40 lektiónir.
Luttøkugjaldið verður flutt á konto 9865-9933284 í Norðoya Sparikassa tá skeiðið er byrjað. Minst til at viðmerjka navnið á tí ið luttekur og skeiðsnummar í sambandi við flytingina. Skeiðsnummarið sæst í kvøldskúlaskránni.
Leiðari fyri Fuglafjarðar Kvøldskúla er Brynhild Næs Petersen brynhildp@fuglafjordur.fo
tlf. 238010
kvoldskuli@fuglafjordur.fo____________
Gomul tíðindi:
Vælkomin á Kvøldskúlafrasýning 2018 í Gallerí Ribarhús:
Várið 2018:
Skráin várið 2018 - faldari við frágreiðingum: Trýst her!
Plakat av skránni várið 2018: FK_Kvoldskular_254x346[3] vár2018
Heystið 2017:
Facebooksíðan eitur "Kvøldskúlin í Fuglafirði", ella trýst HER
Leiðari fyri Fuglafjarðar Kvøldskúla er Brynhild Næs Petersen brynhildp@fuglafjordur.fo tlf. 238010
Tilmeldingin til skeiðini er byrjar og fer í flestu førum fram umvegis telefon til lærararnar á ymsu skeiðunum ella við telduposti: kvoldskuli@fuglafjordur.fo
Gevið gætur! Luttakaragjaldið er broytt til 400 kr fyri skeið ið eru styttri enn 40 lektiónir og 600 kr fyri skeið ið eru omanfyri 40 lektiónir.
Luttøkugjaldið verður flutt á konto 9865-9933284 í Norðoya Sparikassa tá skeiðið er byrjað. Minst til at viðmerjka navnið á tí ið luttekur og skeiðsnummar í sambandi við flytingina. Skeiðsnummarið sæst í kvøldskúlaskránni.


text:
Nú eru vit komin eitt sindur inn í desembur mána og jólaresið koyrur í fyrsta gear. Fólk stressa aftur og fram. Børnini eru troytt av at sita og bíða meðan foreldrini tjakast um tað skal verða ein ipad ella tað nýggjasta Iphone’in til stórusystrina. Tað munnu verða nógv sum brúka fleiri pengar enn tey hava í desembur. Hví? Tí vit vilja so fegin geva tí bestu gávuna. Tí gávuna, sum viðkomandi verður allar gleðast fyri. Um dóttirin ynskir sær eina iphone, og øøøøll hini fáa eina, jamen so má okkara dóttir eisini fáa eina. Annars verður hon kanska stoytt úti, tí hon ikki er eins kul sum hini. Hesin ringurin fær ongan enda, tí gávurnar gerast dýrari og dýrari og trýsti á bæði ungum og foreldrum gerst alsamt stórri. Og ja, ongin vil verða útistoyttur. Sjálvandi ikki, men man ikki vera onkur onnur loysn? Er tað veruliga gávurnar jólini snúgva seg um? Tað er tað kanska fyri nøkur, men vit hava møguleika at læra børnini hvat tað veruliga snýr seg um, og læra tey at verða takksom fyri tað gávuna tey fáa. Tað eru VIT sum hava ávirkan á hetta. Tað er VIT sum leggja grundarlagið. Um dótturin/sonurin fær eina iphone ella ikki, skuldi ikki spælt nakran leiklut, um vit lærdu tey at gleði ikki er tengt at materialistiskum vørum.
Eg havi sjálv verið (pent sagt) reyv forkelað. Gávur í høvd og reyv og eg eeeelskaði tað. Tað er eisini deiligt, men eg dugi væl at síggja nú, hvussu ótakksom eg var. Har vóru so nógvar gávur, og ofta alt eg ynskti mær. Men er tað sunt at verða vand við at fáa alt ein ynskir sær?? Hevur tað nakað við veruleikan at gera? Eg trúgvi flest av okkum vita, at hetta hevur onki við veruleikan at gera. Tá vit gerast vaksin, mugu vit stríðast fyri at fáa tað vit ynskja okkum. Hetta mugu vit arbeiða fyri og tað krevur áhaldni, vilja og styrki. Burdu vit ikki lært børnini nakað um veruleikan? Hvussu tað faktiskt er, og at vit ikki kunna vanta at fáa alt vit ynskja okkum?
Nøkur av tykkum hugsa sikkurt nú “Bíða bara til tú sjálv fært børn..”. Og ja, tá fær pípan kanska eitt annað ljóð. Eg skilji væl at man vil forkela síni børn við stórum gávum osf. og sjálvandi er tað upp til hvønn einstaka at avgera tað. Eg haldi bara at tað er vert at hugsa um, hvørjar vanar vit leggja í børnini. Nú sigi eg “vit”, tí eg haldi eisini at umhvørvið og ikki bara foreldrini hava ábyrgd av hesum. Tá vit geva børnunum hesar stóru gávurnar í hópatali er hetta ein stuttskygt gleði. Ongin hevur gott av at verða so forkelaður. Ofta hugsa vit kanska meira um okkum sjálvi enn um barnið. Eg vil verða besta mamman, pápin, omman, abbin, gumman, gubbin, mostir og fastur. Eg vil geva gávuna ið barnið verður allar gleðast fyri. Gávuna barnið fekk frá mær! Tað blívur kanska onkursvegna ein kapping um hvør gevur bestu gávuna. Men.. burdu vit ikki steðga við hesum? Vilja vit ikki læra børnini at tað ikki ræður um hvør gáva er best, størst, dýrast osf?
Sjálvandi eru øll børn ikki eins. Nøkur eru takksom fyri tað tey fáa, sjálvt um tey fáa so nógvar gávur og ikki altíð fáa tað tey ynsktu sær. Alt við máta, og sum sagt, so leingi góð virðir verða løgd við, so nýtist man ikki at taka skaða av at fáa gávur.
So aftur til nakað annað. Eg veit at nógv hava ringt við at halda seg til at geva EINA gávu. Tey vilja fegin geva fleiri, og hví vilja vit tað? Eg havi sama tendens og vil soo gjarna sleppa av við tað. Ein gáva er nokk! Ein gáva er ríííkiligt. Vit líða jú ongari neyð.
Eg hevði gjarna viljað vita hvussu nógv foreldur geva barninum EINA jólagávu og ikki fleiri??(skriva eina viðmerking omanfyri).
Nú eg arbeiði í handli upplivi eg eitt sindur hvussu fólk keypa jólagávur. Ommur, mammur, pápar, systkin, vinfólk osf. koma við A4 ørkum við listum, sum tey hava fingið við jólagávuynskum frá teirra nærmastu. (Eg eri í shok!!!) Altsoo, havi eg misskilt okkurt? ella.. Síðani nær er jólagávan blivin ein innkeypslisti??? Fyri meg, er tað sum at siga: “Tú, eg tími ikki ordiliga at keypa hetta sjálv, kanst tú ikki fara og gjalda hatta fyri meg??”. Hvar er gávan í hasum?? So kunnu vit bara flyta øllum eina upphædd og so kunnu tey sjálvi keypa tað tey vilja hava.
Ein gáva fyri meg, er nakað ið Eg vanti at TÚ verður glað fyri. Altso, eg kenni teg, eg havi áhuga í tær, eg burdi vita okkurt sum tær dámar. Um ikki, so haldi eg at tað er tíð uppá at koma at kenna viðkomandi betur, sum tú skalt geva hesa gávuna. Meginreglan við at geva eina gávu er at hon er frá mær til tín. Tí eigi eg at velja hvat eg ynski at geva tær. (um tú so ikki verður glað fyri hana, so burdi tú skamma teg). Tað er jú ikki sikkurt at vit raka plett hvørja ferð, men hvat so?? So siga fólk.. jamen so er tað spill av pengum. Pengar… Tað ræður altíð um pengar. Jú meira tað kostar, jú størri er virði og jú “betur” er gávan. Aftur her, er gávukeypið komið fullkomiliga út at skíta.
Tað eru alskyns møguleikar tá vit vilja geva eina gávu. Tað nýtist ikki altíð at verða so kostnaðarmikið. Fólk eru so “stressaði” í dag og vit geva okkum ikki stundir. Eitt gávuhugskot kundi verði eitt upplivilsi av onkrum slag. Okkurt sum tú kundi gjørt saman við viðkomandi sum tú gevur gávuna. Eitthvørt ið gevur tykkum eitt felagsminni heldur enn okkurt ting tú kanst hava liggjandi. Prøva og hugsa teg um.
Minnist tú jólagávurnar tú hevur fingið seinastu árini??
Minnist tú hvussu hugnaligt tað var at verða saman við familjuni um jólini??
Hvat minni ert tú gleðast fyri??
Jú eldri vit blíva, jú meira leggja vit í samveruna heldur enn gávurnar. Tað er lekkurt at fáa gávur, men tann hugnin saman við familju og vinum, tað er tað nógv av okkum gleðast mest um á jólum.
Hetta eru nøkur ting ið eru verd at hugsa um (haldi eg). Eg haldi tað er umráðandi at læra børnini hesi virðini. At jólini snúgva seg um at verða saman við teimum man er góður við, at hugna um, at gleða hvønn annan, og at verða takksamur.
Vit MUGU læra at verða takksom fyri tað vit hava og fáa.
Eg má bara vóna at tey, sum fáa gávur frá mær verða glað, tí eg havi ongan lista at ganga eftir og eg haldi tað verða stuttligt at royna og finna okkurt sum hevði riggað til tey.
Hvussu gongur við tínum jólagávum? og hvat heldur tú um skilið?
M&K


text:
Klokkan 18.00 bríkslar Alex Troleis fyri fyrstu ferð í Klaksvík, har sannur oddadystur er á skránni.
Hjá KÍ hevur Deni Pavlovic leikbann, og tað ger, at Ólavur Niclassen kemur inn í miðverjuna. Hørður Askham er fluttur aftur í miðverjuna, og Jákup B. Andreasen kemur aftur inn á sentrala miðvøllin eftir leikbann.
KÍ(Helst 4-4-1-1):
Kristian Joensen – Jóannes K. Danielsen, Hørður Askham, Ólavur Niclassen, Ísak Simonsen – Ronni Møller-Iversen, Steinbjørn Olsen, Jákup B. Andreasen, Boris Dosljak – Semir Hadzibulic – Páll A.Klettskarð(L)
Bonkur: Meinhardt P. Joensen, Predrag Pocuca, Jóannes Bjartalíð, Hjalgrím Elttør, Mikkjal á Bergi, Jóhan Waag Høgnesen, Óli Eyðsteinsson Poulsen
Liðformaðurin hjá HB, Jógvan Rói Davidsen, er tøkur aftur og tað er Brynjar Hlóðversson, ið hevði leikbann seinasta, eisini.
HB(Helst 4-5-1 ella 4-3-3):
Teitur M.Gestsson – Jógvan Rói Davidsen(L), Bartal Wardum, Lasse Thillitz Andersen, Magnus Egilsson – Adrian R. Justinussen, Grétar Snær Gunnarsson, Brynjar Hlóðversson, Tóndur Jensen, Símun Samuelsen – Ari Mohr Olsen
Bonkur: Bjarti Vitalis Mørk, Daniel Johansen, Dan í Soylu, John J. Frederiksen, Jógvan A. Skeel Nolsøe, Heri Hjalt Mohr, Niklas T. Kruse
Bert tvey skilja liðini, ið eru nummar eitt og tvey á stigatalvuni.


text:
Áki Egilsnes er valdur til besta leikara í Íslandi í september. In.fo bar tíðindini fyrr í kvøld. Hetta má sigast at vera ein stórur heiður og er eitt tekin um, at Áki er góðum formi, nú hondbóltslandsliðið til dystirnar móti Makedonia og Danmark verður kunngjørt í morgin.
Tað er íslendska sendingin, Seinni Bylgjan, ið stendur fyri at lata heiðurin. Sendingin hevði skotið fýra leikarar upp, og av teimum var føroyingurin so valdur við atkvøðugreiðslu á netinum.
VÍF ynskir Áka Egilsnes hjartaliga til lukku við heiðrinum !


text:
Útbjóðing av arbeiðinum at listprýða nýggja skúlan í Runavík.
Arbeiðið at prýða nýggja skúlan í Runavík við list verður hervið útbjóðað. Áhugaði kunnu koma við hugskotum/uppskotum um, hvussu skúlin kann listprýðast.
Tað eru ongar ásetingar fyri ávísari list, annað enn tað, at listin ynskist at vera kveikjandi og trivnaðarskapandi hjá teimum, sum hava sína gongd í skúlanum.
Uppskotini mugu halda seg innanfyri fíggjarkarmin, sum hevur eitt loft uppá umleið kr. 500.000,-
Til tess at taka støðu til innkomnu uppskotini, verður settur ein bólkur at døma/meta um uppskotini.
Uppskotini skulu í høvuðsheitum lýsa verkætlanina og á hvønn hátt lidna verkætlanin væntandi kemur at síggja út.
Ástaðisfundur verður í skúlanum í Runavík 28. mai kl. 15.00, har høvi verður at síggja skúlan (tann partin, sum er liðugur) og at síggja tekningar av skúlanum annars.
Kommunan skilar sær rætt til at velja ímillum innkomnu uppskotini, partar av uppskotunum ella einki at taka.
Uppskotini skulu verða kommununi í hendi í seinasta lagi 24. juni 2008 og skal arbeiðið verða liðugt, tá skúlin er liðugt bygdur 1. desember 2008.
Runavíkar kommuna


text:
Hundadagakongur í Íslandi. Hundadagamenn í Fřroyum.
Forlagiđ Tjarnardeild 2006
Forlagiđ Tjarnardeild gevur í ár út bókina “Jřrundur” um danan, sum tók valdiđ í Íslandi í 1809.
Ísland var so illa vart undir Napoleonskríggjunum, at ein tilvildarligur dani í bretskum krígsfangaskapi kundi taka landiđ og lýsa tađ leyst og frćlst at vera.
Bókin lýsir lívsleiđina hjá Jřrundi Hundadagakongi um allan knřttin – úr Danmark, um Bretland, Australia, Kyrrahaviđ, Ísland og Tasmania.
Hundadagamenn í Íslandi komu eisini til Fřroya. Ovastin fyri verjuliđnum hjá Jřrundi, Jón Guđmundsson Effersře, búsettist her. Hann var ćttfađir hjá řllum Effersřum í Fřroyum.
Saman viđ honum var eisini enski spekulanturin Savignac, sum mundi fingiđ eina próstadóttir á Sandi til konu, hóast hann var giftur heima í Bretlandi.
Hugvekjandi og spennandi bók úr eini tíđ, tá bćđi fřroyingar og íslendingar liđu neyđ, tí sambandiđ viđ umheimin var mestsum avkvett og kaparar gjřrdu sćr dćlt viđ at rćna allar ognir í Havn og Reykjavík.
Alt hetta og nógv aftrat kann lesast í bókini “Jřrundur”, sum í bókabúđunum kostar 218 krónur.
Til bílegging


text:
Jehova Vitni
Jehova Vitni er ein altjóða kristin trúarrætningur. Jehova Vitni royna at venda aftur til sið og trúgv í kristnu fornkirkjuni, trúgva at afturkoma Jesu Krists verður í næstum og trúgva ikki uppá vanligu kristnu tríeindina. Charles Taze Russell stovnaði í 1870-unum bólkin sum í dag kallar seg Jehova Vitni. Í fyrstuni vórðu tey nevnd Bíbliunæmingarnir. Men í 1931 tóku tey við bíbilska navninum Jehova Vitni. Samskipanin, sum byrjaði í smáum, er nú vaksin so mikið, at 8.340.847 vitni íðin boða í flestum londum kring heimin. Jehova Vitni eru serliga kend fyri at boða boðskap sín dyr-til-dura, har tey eisini útvega fólki, ið bjóða teimum inn, bøkur og annað tilfar. Eisini taka Jehova Vitni ikki ímóti blóði, og gera heldur ikki hernaðartænastu, sum hevur skapað stríð í ymiskum londum. Tey hátíðarhalda ikki jól, páskir ella føðingardagar, tí teir verða mettir at vera heidnir heilidagar og ikki í sambæri við kristindóm. Jehova Vitni halda, at Sátan eigur verðsliga heimin og síggja hann sum spiltan, tí avmarka tey samband við verðsliga heimin og fólkið. Fyri at fáa limir at akta, verða summir onkuntíð skildir frá øðrum fólki, um teir hava gjørt okkurt skeivt sambært Jehova Vitnum.
Flestu samkomur Jehova Vitna hava møti tríggjar ferðir um vikuna. Frálæra Jehova Vitna er grundað á Bíbliuna. Møtini byrja og enda við bøn, og á flestu møtunum er eisini "andaligur lovsongur". Atgongdin er ókeypis, og eingin innsavning fer fram. Flestu samkomur halda møti í einum ríkissali. Talan er vanliga um einfaldar bygningar, sum sjálvboðin vitni hava reist. Hvørki halgimyndir, krossar ella annað slíkt er at finna í ríkissalinum. Útreiðslur bólksins verða goldnar við sjálvbodnum gávum.
Í øllum samkomum eru elstar ella umsjónarmenn, sum stíla fyri undirvísingini í samkomuni. Teir hava samkomutænarar at hjálpa sær. Hesir menninir eru ikki hevjaðir yvir hini í samkomuni. Teir verða ikki nevndir við serligum heitum. Teir eru ikki øðrvísi ílatnir enn onnur. Og teir fáa ikki løn fyri sítt arbeiði. Hinir elstu taka sær viliga og við gleði av andaliga tørvinum í samkomuni. Teir kunnu ugga og hjálpa í truplum tíðum. Jehova Vitni halda eisini á hvørjum ári størri og minni stevnur. Tá savnast fleiri samkomur um eina serliga skrá við undirvísing úr Bíbliuni. Á øllum stevnunum er dópur av nýggjum lærisveinum fastur táttur á skránni.
Alheims høvuðsskrivstovan Jehova Vitna er í New York í USA. Har situr Stýrandi Ráðið, ein bólkur av royndum elstum, sum leiðir ta heimsumfatandi samkomuna. Annars eru eisini meira enn 100 deildarskrivstovur kring heimin. Á teimum arbeiða sjálvboðin við at framleiða og senda bíbilskan lesnað. Boðanararbeiðið á staðnum verður eisini skipað haðani.


text:
Innsent
01.08.2017 - 23:56
Dagarnir hava gingið skjótt, og vit eru komin til seinastu løtuna inni í stóru høllini á hesum sinni. Eg havi bara tikið telduna við mær, og sitið mitt í rokanum av syngjandi ungdómi og skrivi.
Orkestrið og sangararnir – harímillum okkera egna Dania, hava longu leitt okkum ígjøgnum fleiri sangir. Og so kemur parið, sum hevur tosað til allar bíbliutímarnar og Throne Roomiini, Josh og Debs Walker á pallin, og tey hava ein stuttan boðskap til okkum.
Hesi bæði, sum hava verið við 25 ferðir, og sum fyri tey ungu eru ímyndin av Teenstreet, boðaðu annars í gjárkvøldið frá, at tey ikki vera ein partur av Teenstreet meira. Og tað fór líkasum eitt suff í gjøgnum høllina, og øll reistust, og lógvbrestirnir rungaðu.
Tey hava hesa vikuna tosað út frá Rómverjabrævinum, 8. kapitli. Og í kvøld – hetta seinasta kvøldið, geva tey okkum ørindi 15, sum sigur: “Tit fingu jú ikki trældómsanda, so tit aftur skulu óttast. Nei, tit fingu Anda sonarættarins, og í Honum rópa vit: “Abba Faðir!””
Tá ið teirra boðskapur er liðugur heldur sangurin fram eina góða løtu og vit syngja sangin “How great is our God” á øllum teimum ymisku tungumálunum upp á skift, og tá tað føroyska málið kemur fyri, ja, so stemma vit í: Mín Gud stórur er…..
Nøkur fara longu í nátt
Hendan løtan er við at koma fram í móti endanum, og tá ið liðugt er, fara fólk at gera seg klár at venda nøsina heimeftir. Nøkur fara longu í kvøld, nøkur í nátt og tey flestu í morginári.
Skrivað hevur Eyðun á Lakjuni, teenstreet.fo


text:
Bókin ”Memoirer og Autobiografi” verður løgd fram í sambandi við 100 ára haldið hjá Tórshavnar kommunu í Posthúshjallaranum hósdagin 29. januar kl 16:00.
Bókaframløgan er almenn.
Í endurminningunum ”Memoirer og Autobiografi” skrivar havnarmaðurin Samuel Frederik Samuelsen (1852-1932) livandi um, hvussu tilveran var í Havn seinast í nítjandu og fyrst í tjúgundu øld.
Sámal á Krákusteini, sum hann vanliga varð nevndur, skrivaði alt sítt lív. Í hesi bókini greiðir hann frá um tíðina 1852-1930.
Havnin er miðdepil í bókini, og allar frásagnir byggja á lívið hjá einum havnarmanni, ið livir sum tænastu-, traðar- og útróðrarmaður.
Sámal hevur upplivað endan av einahandilstíðini, var ein teirra, ið kallaði inn til jólafundin í 1888, og hevur annars livað og virkað í tøttum samstarvi við danska embætismannaveldið í Havn.
Í endurminningunum sigur Sámal frá um at berjast fyri rættindum hjá havnarfólki, tá ið um traðir ráddi, at rógva út, og í einum føri at seta enskum trolaraskipara revolvaran fyri pannuna!
Tað er í sambandi við 100 ára haldið hjá Tórshavnar kommunu, at langabbasonurin Heri Kragesteen leggur bókina fram fyri almenninginum.
Skráin fyri tiltakið, sum er alment og ókeypis, er henda:
Mads Andreas Winther, abbasonur fyrsta borgarstjóran í Tórshavnar kommunu, sigur frá
Heri Kragesteen, langabbasonur Sámal á Krákusteini, greiðir frá um útgávuna
Heðin Mortensen, borgarstjóri, fær handað eintak av ”Memoirer og Autobiografi”
Erland Viberg Joensen, søgufrøðingur, heldur talu um endurminningarnar hjá Sámali á Krákusteini
Tórshavnar manskór syngur
Sámal Tróndur Finnsson Johansen, landsskjalavørður, fær upprunahandritið til endurminningarnar ”Memoirer og Autobiografi” í varðveitslu
Síðani fæst kaffi
Mentunnargrunnur Studentafelagsins gevur bókina út.
Á myndini omanfyri er Sámal á Krákusteini avmyndaður á Skansanum, har hann var kvartermester. Myndin er úr bókini.


text:
Vinningsbýti til tryggingartakaran14-12-2015
Umboðsráðið hjá Ognarfelag Tryggingartakaranna hevur á eykaaðalfundi gjørt tað møguligt at veita tryggingartakaranum í Tryggingarfelagnum Føroyum vinningsbýti. Vinningsbýtið verður útlutað í mun til, hvussu stórt møguligt avlop samtakið hevur
Netbankin og sjálvtøkur óvirkin eitt tíðarskeið sunnunáttina11-12-2015
Vegna regluliga dagføring verður Netbankin óvirkin í tíðarskeiðnum kl. 01.00 - 05.00 náttina til sunnudagin 13. desember
Kekkasamstarv endar við árslok 201609-12-2015
Nýtslan av kekkum hevur verið alsamt fallandi seinastu árini, ímeðan nýggj elektronisk gjaldsmiðling hevur vunnið fram
Eik Banki aftur á føroyskar hendur06-12-2015
Væntandi verður TF Holding eigari av øllum Eik Banka innan ársskiftið
Eykaaðalfundur í Eik01-12-2015
Innkallað verður til eykaaðalfundar í Eik Banka 15. desember 2015, kl. 10:00


text:
Ungdómshúsið Fossdalur
Hvannasund 09.05.2014
Ungdómshúsið í Barnahúsinum Imba
Endamál fyri ungdómshúsið IMBA:
· Ungdómshúsið er eitt sjálvboðið frítíðartilboð fyri ung frá 7. flokki til og við 17 ár
· Opi er Týskvøld klokkan 19:00 til 23:00
· Í ungdómshúsinum er pláss fyri øllum ungum, ið hava aldur til tess.
· Ein reglugerð er til húsið, ið ein má halda seg til.
· Ynski er at ungdómshúsið er eitt stað har tey ungu hava tað gott og trygt, og foreldur kenna seg trygg við, at teirra barn kemur í ungdómshúsið
· Ynski er, at atmosferan í húsinum er góð og jalig
· Ynski er at tey ungu mennast og styrkjast av at koma í IMBA
· Við ymiskleikanum hjá teim vaksnu, ið varða av ungdómskvøldunum ynskja vit, at øll, ið koma í IMBA, fáa nakrar mennandi og hugnaligar løtur saman.
Reglugerð fyri ungdómshúsið IMBA:
Í ungdómshúsinum IMBA:
· fara vit væl um hvønn annan og taka okkum væl av hvørjum øðrum
· tosa vit pent við hvønn annan
· tosa vit virðiliga og pent um hvønn annan
· happa vit ikki
· vísa, vit at øll menniskju hava stórt virði
· hava vit álítandi vaksin, ið tey ungu kunnu koma til við øllum
· læra vit av, at øll ikki eru eins
· læra vit, at øll menniskju duga til okkurt og hava ymiskar førleikar
· hava øll, ið koma inn á økið,ábyrgd fyri at fara væl um uttandura økið
· hava øll, ið koma inn í IMBA ábyrgd fyri at fara væl um húsið og ognirnar í húsinum
· taka vit væl upp eftir okkum
· ganga vit inni í inniskóm ella hosum
· vit roykja slettis ikki á økinum hjá Imba (brot á hesa reglu ger, at tú ikki kanst koma í IMBA í eina viku)
· einki alkohol kann nýtast á økinum hjá Imba (brot á hesa reglu, ger at tú ikki kanst koma í IMBA í eina viku)
· eingi rúsevnir kunnu nýtast á økinum hjá IMBA(brot á hesa reglu, ger at tú ikki kanst koma í IMBA í eina viku)
· súkklur , prutl, skutarar og knallertir, kunnu als ikki koma inn um hegnið í IMBA
· súkklur, prutl, skutarar og knallertir, eiga ikki at koyra á grúsvegnum í økinum ímillum skúlan, Imba og Múlavegin
· mugu mynda, ljóð og film upptøkur,verða í samráð við tey vaksnu og ikki til skaða fyri nakran


text:
Ert tú fyrst komin inn í føroyska nevndarnetverkið, eru tað stór sannlíkindi fyri, at tú verður vald ella valdur at sita í øðrum nevndarsessum.
Hetta er ein av eygleiðingunum, sum Sveinur Tróndarson hevur gjørt í sambandi við eina stóra uppgáva á Setrinum um føroyska nevndarnetverkið.
- Tá hugt verður eftir, hvørji fólkini eru, sum sita í ymiskum nevndum, sæst eitt mynstur. Tað eru nøkuyr fólk, sum eru títtari í nevndum enn onnur, sigur Sveinur Tróndarson, ið lesur politikk og umsiting.
Tað er tó ikki so undrunarvert, at somu fólkini ganga aftur í nógvum ymiskum nevndum.
- Tað er als ikki ónatúrligt, at tað er so, tí hvønn velur tú at samstarva við? Tað eru jú fólk tú kennir frammanundan. Og tí kann mann siga, at kemur tú fyrst inn í eitt slíkt netverk, so hevur tú lætt við at verða endurvald ella endurvaldur, sigur Sveinur Tróndarson.
Sambært honum er torført at tosa um fyrimunir og vansar við at hava eitt nevndarnetverk sum tað føroyska, har somu fólkini ganga aftur.
- Tað kann blíva eitt problem, um ein persónum er í 100 nevndum og ikki megnar allar uppgávurnar, men nevndir eru ymiskar og arbeiðssetningurin er eisini ymiskur, alt eftir hvørja nevnd talan er um, sigur Sveinur Tróndarson.
Hann skal saman við fleiri øðrum halda fyrilestur um nevndir og vald í Smæruni í Havn hóskvøldið. Samfelagið skipar fyri.


text:
Heri: - Fyrimunirnir fyri brúkaran eru eyðsýndir
Hetta málið er eitt úrslit av eini heildarætlan, sum Klaksvíkar Kommuna og Klaksvíkar sjúkrahús hava arbeitt við, og sum varð liðug síðst í 2016. Peningur varð játtaður í smb. við eina semju sum Sjálvstýrið gjørdi við Landsstýrið í fjør, also 15 mió. kr yvir tvey ár, sigur Heri Ellingsgaard
Norðlýsið hevur vent sær til Hera Ellingsgaard, stjóra á Klaksvíkar Sjúkrahúsi at hoyra hansara viðmerkingar, nú heilsumiðstøð skal gerast í Klaksvík.
- Í Heildarætlan fyri Norðurøkið, eru nøkur mál sett upp, sum vit so hava arbeitt víðari við. Hetta, sum nú er á skrá, er nokk tað tyngsta og mest krevjandi, bæði so og so. Í stuttum snýr tað seg um, at læknamiðstøðin flytur inn í Niðristovu, ið verður umbygd til endamálið. Niðristova er onnur búfólkahæddin á Norðoya røktarheimi. Úrslitið verður ein Heilsumiðstøð, við tað at allar heilsutænastur, ið kunnu bjóðast her norðuri, verða undir sama takið og nærmastu grannar. Ein ambulatoriudeild er á somu hædd, og har er eisini skaðastova, røntgen v.m. Rannsóknarstovan er eisini beint við, matarhøll o.s.v. Fyrimunirnir fyri brúkaran eru sostatt eyðsýndir, sigur Heri.
- Stóra avbjóðingin er atkomuviðurskiftini, ið mugu betrast saman við stórum parkeringsøki. Brekkan niðan til økið er sera brøtt og trupul at koyra ella ganga í. Broytingar skulu eisini gerast inni, og hartil má kommunan finna aðra loysn til búfólkini í Niðristovu og partvís eisini í Uppistovu, sigur Heri Ellingsgaard.
Onnur mál
- Annars arbeiða vit við at umvæla ymiskt á sjúkrahúsinum, skaðastovu, høvuðsinngongd o.a, upplýsir Heri
- Eitt heilt annað projekt, sum nærri verður at hoyra um seinni, er ein endurvenjingarmiðstøð. Ætlanin er at læknahúsini í urtagarðinum (gula hús), skal byggjast um til eina endurvenjingarmiðstøð fyri sjúklingar við truplum skaðum. Peningur er settur av til endamálið, sigur Heri at enda


text:
Zara Larsson komin til Føroya
Svenska poppstjørnan tekur sær av løttum í Føroyum, áðrenn konsertina á Summar Festivalinum fríggjakvøldið
Í dag kom svenska heimsstjørnan Zara Larsson til Føroya. Hon skal hava konsert á Summar Festivalinum fríggjakvøldið, men er komin til landið longu í dag fyri at uppliva eitt sindur av Føroyum, áðrenn hon skal á pallin.
Zara Larsson er millum heitastu nøvn í altjóða popptónleiki. Hon hevur hittað við sangum sum Lush Life, Uncover, Symphony, Never Forget You og This One’s For You. Hesir sangir verða at hoyra á Vágsbø fríggjakvøldið.
Summar Festivalurin byrjar í dag og heldur fram til leygarkvøldið.


text:
Dave Grohl kemur um stutta tíð við filminum um Sound City Studios.
Ì 1970, tá Sound City lat dyrnar upp, var Neil Young fyrstur at upptaka fløgu sína “After The Gold Rush”.
Sìðan hava bólkar sum Fleetwood Mac, Johnny Cash, Tom Petty, Rage Against the Machine og Nirvana upptikið sínar fløgur í somu hølum.
Tó er tað soleiðis, at alt hevur ein enda. Ì tíðum sum okkara, har tað er so lætt sum at sita heima við einum upptøkustudio, er tað ikki altíð líka lætt at hava eitt studio, sjálvt um hvussu sterk søgan handan tað er. Hetta mátti Sound City Studios ásanna, tá lykilin bleiv snaraður í 2011. Tá hetta hendi, var Dave Grohl skjótur at keypa miksara pultin, ið varð brúktur at innspæla fløguna Nevfermind, ið setti gongd í karrieru hansara, tá hann sat handan trummurnar í bólkinum Nirvana.
Nú hevur hann eisini gjørt ein film, ið fortelur søguna um Sound City frá perspektivinum hjá teimum mongu tónleikarunum, ið hava upptikið fløgur sínar har.
Dave Grohl roynir seg sum leikstjóri!
Posted in Forfilmar


text:
Ongin persónur kann vera handhavi av meira enn einum koyrikorti, útgivið í Føroyum, Norra, Íslandi ella landi, sum er limur í ES, ella í einum landi, ið eftir avtalu við ES hevur sett í gildi reglurnar í direktivi ráðsins 91/439/EØF um koyrikort
Koyrikort kann verða givið persóni, ið við eini roynd vísir at hava nóg góð koyrievni og neyðugan kunnleika til akfarið og tess viðferð, umframt neyðugan kunnleika til ferðslureglurnar. Koyrikort kann bert verða givið persónum, sum hava vanligan bústað í Føroyum.
Koyrikort kann verða givið til hesar bólkar:
AM-kota 175: Lítið prutl
AM: Stórt prutl
Bólkur A
AL: Lítil motorsúkkla
AS: Stór motorsúkkla
Harafturat motorsúkkla við síðuvogni
Bólkur B
Vanligur bilur.
Bólkur C
Lastbilur.
Bólkur D
Stórur persónbilur. (bussur)
Bólkur E
Stórt viðfestisakfar.
a) Bólkur B við stórum viðfestisakfari (bólkur B/E).
b) Bólkur C við stórum viðfestisakfari (bólkur C/E).
c) Bólkur D við stórum viðfestisakfari (bólkur D/E).
Bólkur BV
Vinnuligur fólkaflutningur til vanligan bil.
Bólkur DV
Vinnuligur fólkaflutningur til stóran persónbil (buss).
Traktorur/motoramboð


text:
Magnus spyr Eyðgunn um íløgur í bústovnar o.a.
18. september 2018
Magnus Rasmussen, løgtingsmaður fyri Sambandsflokkin, fer á tingfundinum í morgin mikudagin 19. september at seta ein munnligan fyrispurning til Eyðgunn Samuelsen, landsstýriskvinnu í almannamálum um íløgur í bústovnar o.a. (løgujáttan)
Spurningar til landsstýriskvinnuna:
1. Hvussu stór upphædd er brúkt av løgujáttanini til bústovnar o.a. higartil í ár, og verður øll játtanin brúkt?
2. Er nøkur nýbygging byrjað higartil í ár?
3. Hvørjir bústovnar o.a. eru ella verða umvældir í ár?
4. Er ætlanin at útseta onkra av verkætlanunum?
Viðmerkingar
Í fíggjarlógini fyri 2018 eru 29 mió. kr. avsettar til íløgur í bústovnar o.a. Í frágreiðingin um frávik millum játtan og nýtslu fyri 2017 sigur Landsgrannskoðanin, at til íløgur í bústovnar o.a. er ein minninýtsla staðfest á 19,8 mió. kr., sum við átekning er flutt til 2018. Samanlagt verða sostatt 48,8 mió. kr. til íløgur í bústovnar o.a. í 2018.
Í tekstinum til fíggjarlógina fyri 2018 stendur m.a. um íløgur í bústovnar o.a. soleiðis:
- Heim til eldri fólk við sálarsjúku verður liðugt í 2018
- Harumframt eru tríggjar verklagslógir lagdar fyri Løgtingið á heysti 2017. Talan er um bygging av vardum bústøðum í Tórshavn til fólk við menningartarni, búheim og umlættingarheim í Tórshavn til børn og ung við autismu og nýtt Barnaheim í Tórshavn (Málið um Barnaheimið fall burtur samb. stýrisskipanarlógini §15, stk. 3, tí málið var ikki liðugt viðgjørt, tá tingsetan endaði)
- 8 mió. kr. eru avsettar til Eiragarður 14 og 16
Seinastu árini er væl kunnað um langar bíðilistar til bústovnar o.a. í Suðurstreymi og eisini um sera vánaligu støðuna, sum fleiri av bygningunum, sum verða brúktir til endamálið, eru í.
Áhugavert er tí at frætta, hvussu gongur við nýbygging og eisini, hvussu gongur við dagføring av verandi bygningum.
Sambandsflokkurin
RN
Aftur


text:
Tryggja ríkisborgaraskapin
Dan Klein --- 11.09.2018 - 07:57
Sambandsflokkurin vil útvikla Ríkisfelagsskapin, og fáa hann meira rúmligan og progressivan
Nú fleiri flokkar ynskja loysing frá Danmark, er
spurningurin um ríkisborgaraskapurin kann missast.
Sambandsflokkurin vil fegin hava
Uttanríkisheimildarlógina broytta. Hon var sett í verk í 2005 og hevur líka
síðani virkað sum eitt hegn rundan um Føroyar. Lógin vísti seg skjótt at verða
ein forðing fyri at fáa víðkaðar heimildir á uttanríkispolitiska økinum.
Heldur enn at hava hetta stikið um Føroyar, skulu vit
hava møguleika at útvikla okkara samskifti við umheimin. Soleiðis at føroyingar
kunnu víðkað sonevndu harmonikuna, sum vit vilja. Áður tingaðust vit við donsku
stjórnina, um trupuleikar vóru, og tá bar alt til.
Vit eiga at hava røttu heimildirnar á uttanlandsøkinum,
har ið føroyingar kunnu gera avtalur við øll lond, og vit skulu ikki avmarkast
við Heimildarlógini. Hóast USA ger avmarkingar í mun til onnur lond, so er
uttanríkispolitikkur í dag reinur handilspolitikkur. Handil er avgerandi fyri
Føroyar, og heimildirnar skulu gerast einfaldari.
RÍKISBORGARASKAPURIN
Við førda politikkinum og tráðanini hjá Javnaðarflokkinum
á fullveldiskós kunnu vit missa ríkisborgaraskapin. Tí skulu vit verða sera varin
við sonevndu ”stjórnarskipanini”, ið fleiri av føroysku flokkunum ynskja at
seta í verk. Verður ”stjórnarskipanin” veruleiki, so er helst vandi fyri, at
okkara felags ríkisborgaraskapur við Danmark kann missast. Tá missa føroyingar
sera nógv rættindi, sum teir hava í dag.
Um ríkisborgaraskapurin hvørvur, so spæla vit okkum nokk
eisini av við reyða ES-passið. Tað var sambandsløgmaðurin, Edmund Joensen, ið
útvegaði føroyingum hetta passið, og sum hevur gjørt tað ómetaliga nógv lættari
hjá føroyingum at ferðast um alt Europa, heimin allan, og at fáa arbeiði í ES.
Okkara sjómenn, ið eru um allan heim, hava eisini havt ovurstórar fyrimunir av
ES-passinum.
Fleiri enn 80 prosent av føroyingum brúka ES-passið.
SPURNINGUR TIL RÍKISUMBOÐIÐ
Sambandsflokkurin hevur sett Ríkisumboðnum spurning um
hetta sama, og ein av spurningunum ljóðar soleiðis: Kunnu føroyskir
myndugleikar, um so skuldi verið, at farið verður úr Ríkisfelagsskapinum, taka
danska statsborgaraskapin frá fólki, sum eru búsitandi í Føroyum - ímóti teirra
vilja?
Sæð í ljósinum av, at statsborgaraskapurin er eitt
felagsmál, og at hesi mál verða avgjørd á Christansborg, virkar tað skeivt, at
man í tí danska partinum av ríkinum, kann seta í verk dupultan statsborgaraskap
uttan, at tað samstundis er galdandi fyri Føroyar
Tað valdar stór løgfrøðilig óvissa um hesar spurningar,
og tí verður hesin fyrispurningur settur Ríkisumboðnum.
Hóast vit eru heimsins frælsasta fólk í heimsins
frælsasta landi, so kann vandi vera fyri, at føroyingar fara at missa sín ríkisborgaraskap.
Bárður S. Nielsen
formaður í Sambandsflokkinum